**סיכום שנתי ועד מקומי בארותיים**

תושבים יקרים,

לא ייאמן אבל הנה חלפה לה שנה.

הבטחתי לעצמי שחלק חשוב בעבודת הועד יהיה גם לשתף את התושבים כמה שיותר.

מודה שלא הצלחתי לעמוד במשימה בכבוד.

הכניסה לתפקיד, גיבוש הועד, ריבוי המשימות , חגיגות ה-70, וואלה יש לי מלא תירוצים באמתחתי, אבל האמת בעינה עומדת שיש רצון וכוונה כזו.

אפילו השתעשעתי ברעיון לכתוב יומן ולחלוק אתכם את חוויות הועד כל חודש או חודשיים, מעין "יומנו של יו"ר" או "יומנו של ועד מקומי" ...השעשוע נשאר אצלי בראש וכל הזמן שלח לי התראות.

במלאות שנה לפעילות הועד, לא ויתרתי לעצמי וישבתי להתחיל לכתוב.

הפרק הראשון ביומן יהיה ארוך מן הסתם ומקווה שמעניין דיו להשאיר אתכם קוראים.

בעתיד, מבטיחה לנסות לכתוב לעיתים קרובות יותר...

אז נתחיל:

יומן יקר,

הכל התחיל בעגלה של יוגב, יום שישי שמשי, קפה טוב, חברה טובה (הדס מדליה ואורית רון) לפתע פתאום תוך שיחה על רומו של עולם, הבעתי נכונות להתנדב לוועד המקומי.

מפה לשם, באחד מערבי התמיכה לרני אידן, התיישבתי ליד אבי רביב ומכאן התגלגל הרעיון שאשמש כיו"ר.

לא היה לי מושג קלוש במה כרוך התפקיד. מחוץ לעובדה הפשוטה שצריך לנהל יישוב.

הקרובים אליי יודעים שהתנדבות היא משהו שאני נגועה בו. תרבות וכאלה...

אבל לנהל יישוב? בהתנדבות מלאה על חשבון זמן חופשי?

והרי כולנו יודעים שאם אתה שכיר (כמוני) במשרה תובענית (כמוני- בעצם שתי משרות) , עם ילדים, בית, כביסות, קניות וכל הכיף הזה... זמן חופשי הוא לא משהו שיש הרבה ממנו.

שיחה עם שאול רום. שיחה עם לירן עבו. עוד שיחה עם אבי רביב (כמה היא מדברת...) ונפלה החלטה.

יצאתי לדרך.. מצוידת בתמיכה וקואצ'ינג מצד יו"רים לשעבר, ועד מקומי מונה 10 אנשים + הדס חברת המליאה, והרבה רצון טוב

11 האנשים המרכיבים את ועד מקומי בארותיים (אחד פרש נכון להיום) הם הנהלת היישוב.

כולם בלי יוצא מהכלל פועלים בהתנדבות מלאה על חשבון זמנם החופשי. ולכולם מכנה משותף בולט: הם רוצים לתרום ולהיטיב עם היישוב. חלקם עושים זאת כבר שנים לא מעטות...

הועד הוא הגוף אשר מקבל החלטות לגבי התחומים אשר באחריותו ובסמכותו בניהול המושב. לא הכל נתון לסמכותנו.

חלק מן הנושאים והתחומים הם באחריות המועצה וחשוב להבין את זה .

לכן זה נקרא שלטון דו רובדי. ישנו רובד שהועד המקומי מנהל אותו. וישנו רובד שהמועצה אמונה עליו. שני הגופים כמובן עובדים בשיתוף פעולה מרבי.

**22 נובמבר 2018: ישיבת מינוי עם נציגי המועצה**

התכנסנו כולנו **להכיר ולקבל מינוי רשמי** של המועצה לניהול היישוב. בשעה טובה אחרי ישיבה חגיגית ומכובדת יצאנו לדרך

**16 דצמבר 2018 ישיבה ראשונה**

* הוחלט לפרסם את מועדי הישיבות באתר המושב לידיעת התושבים
* **הועד התחלק לוועדות פעולה :**

תשתיות גזם ניקיון וגינון – מנחם קליין

תרבות וספורט- עדי מרטינז שלי אסא

ועדת נוער- הדס מדליה

ביטחון- אלון ברייר לירן עבו

צוות חירום יישובי- רונן רוט, לירן עבו, אבי רביב

בטיחות בדרכים – נוני ויצמן, רונן רוט, נועם ספיר

שלוחת קדם (מתנ"ס תרבות וצהרונים) נועם ספיר ולירן עבו

קשרי קהילה- גל רוטהולץ

* **התגבש ה"חזון היישובי" שלנו: (אשר גם הוצג לראשת המועצה )**
	+ שיפור הבטיחות והמוגנות במושב בעיקר להולכי רגל ואופניים
	+ הקמה ושדרוג הקיים לשם יצירת מרכז יישוב חי ופעיל, המהווה מוקד משיכה כלל גילאי, מקום מפגש וקיום אירועי המושב
* **התגבשה תוכנית רב שנתית של הועד (לחמש שנים):**
	+ קרצוף וסלילת כבישי המושב
	+ פתרון לבעיות הניקוז
	+ שיפוץ מבנה הנוער
	+ לבחון החלפת תאורת הרחוב לתאורת לד
	+ שבילי אופניים בכל המושב
	+ שיפור הקשר בין התושב- ועד – מועצה (בחינת לוח אלקטרוני)
	+ לקדם פרויקט מועצתי זהירות בדרכים העלאת מודעות באמצעות שלטים
	+ מתן מענה לנהיגה לא זהירה במושב
	+ מציאת פתרון מועצתי להקטנת עלויות הגזם
	+ הגדלת התקציבים ליישוב מהמועצה
	+ החזרת חלק מהיטל השבחה ליישוב
	+ בדיקת אמצעי עזר נוספים למערך הביטחון ביישוב
	+ בחינת הקמת סקייט פארק ל4 היישובים
	+ חדר כושר באולם הספורט
	+ בחינת תקציב למדריך נוער נוסף (350 בני נוער בעולותיים)
	+ שיפור נקיון היישוב
	+ שאטל הסעות מגוש קדם לבת חפר

\*\* באותו חודש התקיימה פגישת הועד עם גלית שאול. הפגישה כללה הכרות והצגת החזון היישובי.

**6 ינואר 2019 ישיבה 2**

* הוצג **תקציב מתוכנן** 2019 .
* הסתבר שיש כ500 אלף ₪ בתקציב תשתיות **לסלילת כבישים.** הוחלט לקדם סלילת כבישים ראשיים באחריות אלון ברייר ושלי אסא
* **מבני ציבור במושב:** ועד האגודה (האגודה הינה גוף המאגד את בעלי הנחלות במושב בלבד) מבקש לחתום הסכם עם הועד המקומי על המבנים הציבוריים (בית העם, המזכירות, בית הכנסת, הארכיון וכיו"ב) לאחר הסבר וסקירה היסטורית של הנושא מול הועד הקודם הוחלט על נקודות עוגן של הועד בניהול מו"מ עם האגודה:
	+ ניהול המושב הוא רק בידי הועד המקומי
	+ המבנים יוקצו לשימוש הועד המקומי ל25 שנה
	+ הועד יקבל חדר במזכירות לשימושו וכן ישתמש בחדר הישיבות

**פברואר – סדנא לגיבוש הועד ביוזמת המועצה**

נושא הסדנא היה **התנהלות ועד מקומי והועדות השונות** בהדרכת מדריך מקצועי מטעם המועצה

**3 מרץ 2019 ישיבה 3**

* הצגת **ועדת קשרים בקהילה** המנוהלת ע"י מלכה קליין מיכל לוזובר ועדי אופיר . הועדה פועלת במרץ רב בפרוייקט "סירים חמים" המפנק יולדות בשבועות הראשונים לאחר לידה, קליטת משפחות חדשות, וכל צורך נוסף שקשור לרווחת התושבים במושב . הועד החליט להקציב תקציב לועדה נהדרת זו.
* **כיסוי תעלות ע"י תושבים ללא** **היתר** – נדונה בעיית הפגיעה באזור המכוסה בתשתיות המושב (בכבישים בפרט) עקב סתימת תעלות ללא היתר ועמידה במפרט טכני מחייב. הוחלט לזמן את המשפחות שפעלו ללא היתר לצורך דיון בשינוי המצב.
* עדכון בנושא **אולם הספורט**- מסתמן כי המועצה **לא** תמשיך בפיתוח החניות לאולם הספורט

הוחלט להמתין לתשובת המנכ"ל לחברה הכלכלית עמק חפר ואז לבחון פעולות .

* בנושא **התשתיות** עודכן כי שלי ואבי נפגשו עם גזבר המועצה וכי סוכם שהמועצה תאשר תקציב של 1.2 מיליון לפרויקט ללא צורך השוואה של הון עצמי למעט מה שקיים בקרן תשתיות (500 אלף שח). החלטה זו אושרה לימים במליאת המועצה.
* עוד סוכם עם גזבר המועצה לאפשר לוועד לקבל הלוואה של 700 אלף ₪ **לפיתוח מרכז** **היישוב** (גני משחקים, שבילי טיול, שבילי אופניים...)

\*\*בהמשך לישיבה זו הוקמה **ועדה לתכנון מרכז הכפר** בניהולה של נועם ספיר (יוזמת ראשית), המונה תושבי מושב שאינם בוועד. הועדה התכנסה ויצאה לסקר תושבים באשר לסדר עדיפות הפרויקטים במרכז הכפר וזאת על מנת לגבש תוכנית בהתאם לצרכי התושבים . הסקר פורסם לכלל תושבי המושב וזכה למענה של אחוזים יפים.

**18 מרץ 2019 ישיבה 4**

* **הסכם עם האגודה** מתעכב. לא מצליחים להגיע להסכמות על נושאים שהם נושאי עוגן של הועד המקומי. במצב הנוכחי לא ניתן לחתום. קיים תקציב לשיפוץ בית העם כסף נזיל, ולא ניתן לשפץ ללא ההסכם הזה. מתסכל ביותר.
* הוחלט לאחר ויכוחים נוקבים כי ניהול **הועדות השונות** (תרבות, נוער, בטחון וכו) יתבצע אוטונומי בתוך התקציב המאושר להן ללא צורך באישור הועד המקומי. כל סוף שנה יוגש דו"ח ובו הוצאות הועדה.
* **תשתיות** – גם פה דיון סוער. האם לסלול סלקטיבי (בחלק מהמושב) כבישים חדשים לחלוטין או לסלול את רוב המושב בקרצוף וריבוד של הכבישים הקיימים.

**לא משעמם לרגע.**

\*\*בהמשך הגיע כתב כמויות (שזה תימחור של העבודות ). הבנו שיש אפשרות לסלול את רוב המושב באופציה של קירצוף וריבוד. לסלול כבישים חדשים בכסף הקיים אולי נצליח לסלול רחוב וחצי. מתקיים דיון. יש טיעונים לכאן ולכאן. קצת דרמה. ימים לא פשוטים .

**14 אפריל 2019 ישיבה 5**

אלון מעדכן לגבי פרויקט **רישות המושב במצלמות** להגברת הביטחון ביישוב.

נבחרו נציגי הועד **לוועדת בריכה**: מנחם קליין, ושלי אסא

דיון בנושא **חלוקת תקציב התשתיות** שאושר ע"י המועצה (חלקו בהלוואה) הוחלט לחלק 700 אלף ש"ח לטובת מרכז היישוב – לב הכפר (גני משחקים, פיתוח נוף ושבילים, שביל אופניים מרכז טקסים וכו) 1.7 מיליון לטובת פרויקט הכבישים והמדרכות..

**תקציב התלת** שנתי 17-19 שניתן לכל יישוב ע"ס 270 אש"ח ישמש לבלתי מתוכנן ושיפוץ בית העם (בכפוף להסדר עם האגודה שעדיין לא קרה)

**5 מאי 2019 ישיבה 6**

**שוב נדון נושא התעלות**. תושבים רבים מכסים תעלות ללא אישורים. הנושא מקבל משנה תוקף לאור העובדה שהולכים להשקיע מיליון שבע מאות ₪ בכבישים, ואם הם יוצפו בשלוליות בגשם, עקב סגירת תעלות אזי הכסף ירד לטמיון

מחליטים שלא לאשר יותר במסגרת הועד המקומי כיסוי תעלות. תושבים אשר יפנו לוועד המקומי יענו כי עליהם לפנות לוועדה המקומית לתכנון ובנייה לקבל אישור.

מחליטים **לצאת לתכנון מרכז הכפר** ולשכור אדריכל נוף.

שוב דיון **בנושא הכבישים**, מחליטים לקרצף ולרבד את כל המושב (או את רובו). **יוצאים למכרז .**

**23 מאי 2019 ישיבה 7**

הישיבה מוקדשת כולה **להסכם עם האגודה**

לאחר ימים ארוכים ולא פשוטים, הגעתי להבנות עם יו"ר האגודה. מביאה את ההסכם לאישור הועד המקומי. מציגה את ההסכם. נשאלות הרבה שאלות. מחליטים לאשר .

בעקבות הישיבה חתמתי בשם הועד המקומי על ההסכם עם האגודה אשר מקנה לועד המקומי את זכות השימוש במבנים הציבוריים לתקופות ארוכות. יחד עם זה קיבלנו הצהרה והבהרה כי ניהול המושב הוא בידי הועד המקומי

**יופי, נוכל להתחיל בשיפוץ בית העם.**

אני מקווה שפרק זה הסתיים ונכונו לנו ימים טובים של שיתוף פעולה בין שני הוועדים.

**23 ליוני 2019 ישיבה 8**

**חגיגות ה70** חלו בתחילת החודש – היה זה סיום של עבודה מאומצת עוד מחודש ספטמבר 18. הרבה אנשים טובים תרמו לערב הזה. אנשים שהופכים את המקום הזה למה הוא...

הועד מתמקד כעת בתכנון **מרכז הכפר**. מחליטים לקדם את הנושאים הבאים:

* מתקני משחק חדשים רב גילאים
* שיפוץ בית העם פנים וחוץ – עם דגש על קיום טקסים וארועי תרבות .
* שבילי הליכה מטופחים ומוארים ולצידם שבילי אופניים אשר יחברו את הצרכנייה לבית העם ואת מגרש הכדורסל לבית העם

מחליטים לקבל **הצעות מחיר לשיפוץ בית העם**

**7 יולי 2019 ישיבה 9**

מוצגות עלויות **לשיפוץ בית העם.** מחליטים להקים **צוות מצומצם** לקידום הביצוע.

**בוחנים את התקציב** השנתי של הועד אשר נוצל עד סוף מאי.

דיון בנושא **הגינון במושב** – מסכימים שחייבים ליצור תוכנית גינון על מנת לשפר את המצב – נוני ויצמן לוקח את האחריות לפרויקט

\*\*מתקיים **סיור קבלנים** לפרויקט הסלילה

מתקבלת החלטה לאפשר פעילות של **קייטנת ילדי האדמה** בבית העם.

**4 אוגוסט 2019 ישיבה 10**

צוות **שיפוץ בית העם** מעדכן בהצעות שהתקבלו. מחליטים להתקדם

**הפאב החברתי** הוקם ופועל כבר כשלושה שבועות.

הפאב הוא חלום ישן של אלון ברייר ושלי. ניסינו להקימו לפני שלש שנים ולא צלח לנו. פתאום קמה קבוצה של משוגעים לדבר, כולם תושבי בארותיים, והחלום הפך מציאות ...

והמציאות כמובן עולה על כל דמיון, הפאב הוא הצלחה בלתי רגילה, ולא רק כי הוא מהווה מקום מפגש קרוב לבית, במחירים יותר מנוחים, אלא כי הוא גם חיבור בין דורי, בו חיילים נפגשים עם ותיקי המושב, לוגמים יחד, מוסיקה טובה ואווירה נהדרת.

מעלה את הנושא לאישור הועד. מאשרים . מעלים את נושא התחשבות בתושבים לעניין מטרדי רעש.

כולם מוזמנים חברים- כל יום חמישי מאחורי בית העם

\*\* קבלנים מגישים הצעות **לפרויקט הסלילה** – נפתחות המעטפות, נבחרת ההצעה הזולה, נערך הסכם עם הזוכה ופועלים לקבל **אישור משטרה** לפרויקט

**ספטמבר -חודש ללא ישיבה**

הצוות המצומצם **לשיפוץ בית העם** (לירן, מנחם ואנוכי) יצאנו לפרויקט לאחר בחינת הצעות ובחירת הקבלן. לאחר כשבועיים של עבודות בעקבות תלונה למוקד המועצה הגיע פקח והעבודות נעצרו.

עכשיו נאלצים להגיש תוכניות שיפוץ. שכרנו אדריכל. מודד הגיע ומדד.. ים של כסף שחשבנו שיהיה נכון יותר להשקיע בשיפוץ עצמו.

אבל גם זה יעבור... (כמו בשיר)

מעריכים כי נוכל לחזור לעבודות בקרוב... נעדכן כשיהיו חדשות טובות

**בכבישים לעומת זאת, הגיע אישור משטרה ממש לפני החגים כמו מתנה לראש השנה. מתחילים בעבודות** **...איזו התרגשות** ...

**6 אוקטובר 2019 ישיבה 11**

מתעדכנים בהתקדמות **עבודות הסלילה**. מחליטים לסלול גם את קטע הכביש המחבר את בארותיים לקדם.

מחליטים לצאת לתכנון הנדסי **והסדרת הצמתים** יובלים-נחלים נחלים-פלג, כולל אי תנועה או מעגל תנועה בהתאם לתוואי השטח

מחליטים להוציא **תכנון גם לשבילי אופניים** בדרכים הראשיות

\*\* אכן התקיימה פגישה עם מהנדס כבישים בשני הנושאים לעיל. התקבלה הצעת מחיר לתכנון.

דנים על בעיית **ההתכנסות בכניסה למושב** בכל בוקר של פועלים בדרכם לעבודה מהמחסום. הועלו מספר רעיונות. אלון ימשיך לבחון את הנושא בוועדת בטחון כולל מעורבות של גורמי אכיפה כגון משמר הגבול ומשטרת ישראל

**נכון למועד כתיבת שורות אלו:**

**פרויקט הסלילה** הסתיים. היה מאתגר ומורכב אבל התוצאה נהדרת . כמעט שכחתי איך היה לפני...

בטוח היו פה בורות?

רוצה להודות לשותפי לקידום הפרויקט אלון ברייר בפרט ולכל הועד על התמיכה והעזרה לקבל את ההחלטות לפני ותוך כדי הפרויקט במיוחד שלמנחם קליין שמכיר כל אבן תחת כל עץ רענן במושב.

פרויקטים רבים עוד בעיצומם כאמור: **בית העם, מרכז הכפר, שבילי אופניים והסדרת הצמתים הראשיות ביישוב**

**לירן עבו** צלל עמוק לנושא **עלויות הביטוח** של המושב והצליח לצמצמם במחצית ! גם ההשתתפות העצמית במקרה ביטוח במקום 95000 ירדה ל6000 ₪ !!

**הנהלת הבריכה** בישיבה אחרונה החליטה להפוך את עונת 2020 לעונה אשר תחזיר את התושבים לבריכה ואת הבריכה לתושבים:

* המפעיל קיבל הנחיות בורות וכתובות כיצד לשדרג את אחזקת הבריכה בנושאים השונים שהוצפו ע"י התושבים (ניקיון, עישון וכיו"ב)
* התקבלה החלטה לשים למטרה להנהלת הבריכה להגיע למצב המאפשר לא למכור מנויים לתושבי חוץ, וזאת ע"י הגדלת המנויים של ארבעת המושבים.
* פועל יוצא, הוועדים קיבלו החלטה לפעול בצורה מרבית לשווק את הבריכה לתושבי המושבים.
* תושבים שיש להם רצון לעזור בשיווק הקמפיין: " בריכת קדם שובי הביתה" מוזמנים ליצור עמנו קשר

**בתרבות:**

חוגגים כרגיל.

חנוכה הדלקת נר מושבית שכבר הפכה מסורת (אפילו בארותיים כיבו את האור)

סילבסטר ופורים – למי שיש קצב (וגם למי שאין)

היה ערב מוצלח של בירות שנשארו ממסיבת פורים לפני הבחירות הראשונות (שלא יהיו שלישיות אמן)

יריד משאיות בהפקת לירן שהיה מאד מוצלח כרגיל.

עצמאות במודל חדש ומרענן.

שבועות בסימן פיקניק משפחות שהיה מוצלח מאד ואף ייסד מסורת חדשה: ילדי כיתה א מעניקים שי לבוגרי יב (אלה נכנסים אלה יוצרים)

וכמובן גולת הכותרת: המושב בן 70 ...

מבטיחה להמשיך לשתף ביומן זה לעיתים קרובות יותר.

**הערות והארות** תמיד יתקבלו בברכה אם יגיעו בברכה ללא חיצי רעל מיותרים.

תמיד ישקלו גם אם לא יתקבלו.

לוועד המושב יש מייל ומזכירות ולשם ניתן לשלוח שאלות, בקשות, הצעות עזרה ויזמות קהילתית. לא. הפייסבוק הוא לא המשרד שלנו ולא הכתובת.

ערוצי תקשורת שלנו הם:

לתרבות קבוצת ואטאפ תרבות <https://chat.whatsapp.com/DNmdoEY7IW7Ffn1LItRUgm>

הודעות דחופות (SMS) אפשר להתחבר במזכירות

הודעות שיגרה: בפייסבוק: עולש בארותיים קהילה חזקה <https://www.facebook.com/groups/890847747786154/>

במייל של המושב vaad2beerotaim@gmail.com

**באנו בטוב לעשות טוב כמיטב יכולתנו, וכל אחד מיחידי הועד, הוא בעל יכולות - תאמינו לי.**

בינתיים תם פרק ראשון ביומנו של ועד מקומי